钦定古今图书集成/理学汇编/经籍典/第138卷 > 《汉韩婴诗外传二》 > 《泮水三》
## 钦定古今图书集成/理学汇编/经籍典/第138卷 > 《汉韩婴诗外传二》 > 《泮水三》

季孙子之治鲁也，众杀人而必当其罪，多罚人而必
当其过。子贡曰：“暴哉治乎！”季孙闻之曰：“吾杀人必当
其罪，罚人必当其过，先生以为暴，何也？”子贡曰：“夫奚
不若子产之治郑？一年而负罚之过省，二年而刑杀
之罪亡，三年而库无拘人。故民归之如水就下，爱之
如孝子，敬父母。”子产病将死，国人皆吁嗟曰：“谁可使
代子产死者乎？”及其不免死也，士大夫哭之于朝，商
贾哭之于市，农夫哭之于野，哭子产者皆如丧父母。
今窃闻夫子疾之时则国人喜，活则国人皆骇，以死
相贺，以生相恐，非暴而何哉？赐闻之，托法而治谓之
暴，不戒致期谓之虐，不教而诛谓之贼，以身胜人谓
之责，责者失身，贼者失臣，虐者失政，暴者失民。且赐
闻“居上位，行此四者而不亡者，未之有也。”于是季孙
稽首谢曰：“谨闻命矣。《诗》曰：‘载色载笑，匪怒伊教’。”